b'\n_START_ARTICLE_\nBojotija\n_START_SECTION_\nGeografija\n_START_PARAGRAPH_\nBojotija buvo politi\xc5\xa1kai svarbi d\xc4\x97l geros pozicijos: \xc5\xa1iaur\xc4\x97je buvo Tesalija, pietuose\xc2\xa0\xe2\x80\x93 Peloponesas, srities ribas sudar\xc4\x97 gamtin\xc4\x97s kli\xc5\xabtys, o jos viduje buvo geri keliai. Ta\xc4\x8diau ger\xc5\xb3 uost\xc5\xb3 tr\xc5\xabkumas stabd\xc4\x97 j\xc5\xabreivyst\xc4\x97s pl\xc4\x97tr\xc4\x85._NEWLINE_Pietuose Bojotija ribojosi su Atika ir Megaride, \xc5\xa1iaur\xc4\x97je su Opuncijos Lokride ir Euripo s\xc4\x85siauriu, esan\xc4\x8diu Eubojos \xc4\xaflankoje, o vakaruose ribojosi su Fokide. Copais e\xc5\xbeeras buvo buvo didelis e\xc5\xbeeras Bojotijos centre.\n_START_SECTION_\nIstorija\n_START_PARAGRAPH_\nGraik\xc5\xb3 mitologijoje Bojotija vaidina svarb\xc5\xb3 vaidmen\xc4\xaf. Legendose Bojotijoje buvo du svarb\xc5\xabs miestai: T\xc4\x97bai, karin\xc4\x97 tvirtov\xc4\x97, kur gyveno Kadmo palikuonys ir Orchomenas, pirkli\xc5\xb3 miestas.\n_START_SECTION_\nSenov\xc4\x97s Bojotija\n_START_PARAGRAPH_\nIstoriniais laikais svarbiausias Bojotijos miestas buvo T\xc4\x97bai, d\xc4\x97l kurio geografin\xc4\x97s pozicijos ir karin\xc4\x97s galios buvo tinkamas sostinei. T\xc4\x97bai nuolat band\xc4\x97 sujungti Bojotijos miestus \xc4\xaf vien\xc4\x85 valstyb\xc4\x99 kaip At\xc4\x97nai padar\xc4\x97 Atikoje. Bet nuo\xc5\xa1al\xc5\xabs miestai s\xc4\x97kmingai prie\xc5\xa1inosi \xc5\xa1iai politikai, tod\xc4\x97l susidar\xc4\x97 tik netvirta federacija, kuri i\xc5\xa1 prad\xc5\xbei\xc5\xb3 buvo religin\xc4\x97. Svarbiausi Bojotijos miestai-valstyb\xc4\x97s (be T\xc4\x97b\xc5\xb3) buvo Orchomenas, Plat\xc4\x97ja, Tespijai, Cheron\xc4\x97ja, Koron\xc4\x97ja, Haliartus, Lebad\xc4\x97ja, Tanagra._NEWLINE_Nors Bojotijos, prie\xc5\xa1ingai nei Arkadijos, gyventojai u\xc5\xbepuolus prie\xc5\xa1ui veikdavo vieningai, miest\xc5\xb3 kovos stabd\xc4\x97 kra\xc5\xa1to pl\xc4\x97tr\xc4\x85. Bojotija prakti\xc5\xa1kai neminima iki VI a. pr. m. e. pabaigos. Prie\xc5\xa1 tai bojotie\xc4\x8diai labiausiai \xc5\xbeinomi kaip geometriniais ra\xc5\xa1tais margint\xc5\xb3 puod\xc5\xb3, pana\xc5\xa1i\xc5\xb3 \xc4\xaf At\xc4\x97n\xc5\xb3 Dipylono indus, gamintojai.\n_START_SECTION_\nKovos su At\xc4\x97nais\n_START_PARAGRAPH_\nApie 519 m. pr. m. e. Plat\xc4\x97ja pasiprie\xc5\xa1ino T\xc4\x97b\xc5\xb3 federacinei politikai ir jai \xc4\xaf pagalb\xc4\x85 at\xc4\x97jo At\xc4\x97nai. Per pers\xc5\xb3 invazij\xc4\x85 480 m. pr. m. e. Plat\xc4\x97ja jiems pad\xc4\x97jo, tod\xc4\x97l vadovavimas Bojotijoje buvo atimtas i\xc5\xa1 T\xc4\x97b\xc5\xb3. Bet Sparta 475 m. pr. m. e. atk\xc5\xabr\xc4\x97 miesto politin\xc4\x99 gali\xc4\x85 kaip atsvar\xc4\x85 At\xc4\x97n\xc5\xb3 agresijai po Tanagros m\xc5\xab\xc5\xa1io. \xc4\xae tai At\xc4\x97nai atsak\xc4\x97 staigiai \xc4\xafsiver\xc5\xbedami \xc4\xaf Bojotij\xc4\x85 bei po s\xc4\x97kmingo Enofitos m\xc5\xab\xc5\xa1io u\xc5\xbeimdami vis\xc4\x85 kra\xc5\xa1t\xc4\x85 i\xc5\xa1skyrus sostin\xc4\x99. De\xc5\xa1imt met\xc5\xb3 At\xc4\x97nai vald\xc4\x97 Bojotij\xc4\x85 per naujai \xc4\xafsteigtas \xe2\x80\x9edemokratijas\xe2\x80\x9c, bet 447 m. pr. m. e. \xc5\xbemon\xc4\x97s sukilo ir po pergal\xc4\x97s Koron\xc4\x97jos m\xc5\xab\xc5\xa1yje atgavo nepriklausomyb\xc4\x99._NEWLINE_Per Peloponeso kar\xc4\x85 Bojotija kovojo su At\xc4\x97nais. Nors ji \xc5\xa1iek tiek nutolo nuo Spartos po Nikijo taikos, bet prie\xc5\xa1i\xc5\xa1kumas kaimynams niekada nenusilpo. Jie labai pad\xc4\x97jo Sirak\xc5\xabzams Arginus\xc5\xb3 m\xc5\xab\xc5\xa1yje, bet did\xc5\xbeiausias j\xc5\xb3 pasiekimas buvo lemiama pergal\xc4\x97 prie\xc5\xa1 At\xc4\x97nus Delijo m\xc5\xab\xc5\xa1yje (424 m. pr. m. e.), kur labai s\xc4\x97kmingai kovojo Beotijos sunkieji p\xc4\x97stininkai ir kavalerija.\n_START_SECTION_\nSmukimas\n_START_PARAGRAPH_\nKai Aleksandras Makedonietis sugriov\xc4\x97 T\xc4\x97bus (335 m. pr. m. e.), Bojotija prarado politin\xc4\x99 energij\xc4\x85. Ji niekada nebetur\xc4\x97jo nepriklausomos politikos ir nors kariai buvo treniruojami ir organizacijos i\xc5\xa1liko, \xc5\xbemon\xc4\x97s nesugeb\xc4\x97jo apginti savo sien\xc5\xb3 ir Bojotija pavirto \xe2\x80\x9eAr\xc4\x97jo \xc5\xa1oki\xc5\xb3 aik\xc5\xa1tele\xe2\x80\x9c. Trumpam priklaus\xc4\x97 Etolijos lygai (apie 245 m. pr. m. e.), Bojotija liko i\xc5\xa1tikima Makedonijai ir r\xc4\x97m\xc4\x97 jos karius prie\xc5\xa1 Romos respublik\xc4\x85. Roma panaikino lyg\xc4\x85, bet Augustas leido j\xc4\x85 atkurti ir sujung\xc4\x97 su kitom centrin\xc4\x97s Graikijos federacijomis \xc4\xaf Achajos taryb\xc4\x85. Kra\xc5\xa1tas buvo visi\xc5\xa1kai nuniokotas per Pirm\xc4\x85j\xc4\xaf Mitridato kar\xc4\x85.'